Bibi Andersson
Store norske leksikon,Kunst og estetikk,Film, TV og teater,Teater,Internasjonale teaterskuespillere
Bibi Andersson var en svensk skuespiller som særlig er kjent fra en rekke av Ingmar Bergmans filmer.
Andersson var ved Malmö stadsteater i 1956–1959 og ved Dramaten i 1959–1962 og fra 1963. I Ingmar Bergmans regi har hun ved Dramaten hatt hovedrollen i Eugene O'Neills Lang dags ferd mot natt (1988), spilt Mor Åse i Peer Gynt (1991) og Paulina i William Shakespeares Vintereventyret (1994).Hun filmdebuterte i 1951 i en reklamefilm for såpe som Bergman regisserte, og ble etter hvert en av hans ledende skuespillere. Etter biroller i Sommarnattens leende (Sommernattens smil, 1955) og Det sjunde inseglet (Det syvende segl, 1956) kom hennes allsidighet til uttrykk i roller fra den spillevende unge haikeren i Smultronstället (Jordbærstedet, 1957), til den kriserammede sykepleieren i Persona (1966) mot Liv Ullmann. Disse og to senere Bergman-filmer, En passion (1969) og The Touch (Berøringen, 1971), gjorde henne til et verdensnavn, og hun medvirket siden i en lang rekke filmer i Norden og internasjonalt, blant annet The Kremlin Letter (Brevet til Kreml, 1970) av John Huston og Quintet (1979) av Robert Altman. Hun hadde den kvinnelige hovedrollen i Lasse Glomms Svarte fugler (1983).